ΑΠΟΦΑΣΗ ΤΟΥ ΣΥΜΒΟΥΛΙΟΥ της 28ης Νοεμβρίου 1994 για τη χορήγηση νέας μακροοικονομικής ενίσχυσης στην Αλβανία (94/773/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής (1), που υποβλήθηκε μετά από διαβούλευση με τη νομισματική επιτροπή,

τη γνώμη του Ευρωπαϊκού Κοινοβουλίου (2),

Εκτιμώντας:

ότι η Αλβανία επιχειρεί θεμελιώδεις πολιτικές και οικονομικές μεταρρυθμίσεις και έχει αποφασίσει να υιοθετήσει σύστημα οικονομίας της αγοράς,

ότι οι εν λόγω μεταρρυθμίσεις απολαύουν της χρηματοπιστωτικής στήριξης της Κοινότητας και ότι η διαδικασία μεταρρύθμισης πρέπει να ενισχυθεί και να διευρυνθεί,

ότι οι εμπορικοί και οικονομικοί δεσμοί μεταξύ της Κοινότητας και της Αλβανίας αναπτύσσονται στα πλαίσια της συμφωνίας συνεργασίας της οποίας ένα από τα ουσιώδη στοιχεία είναι η τήρηση των δημοκρατικών αρχών και των δικαιωμάτων του ανθρώπου, όπως ορίζεται στην τελική πράξη του Ελσίνκι και στο Χάρτη των Παρισίων για μια νέα Ευρώπη,

ότι η χρηματοπιστωτική ενίσχυση της Κοινότητας θα συμβάλλει ουσιαστικά στην υποστήριξη των προσπαθειών προσαρμογής και μεταρρυθμίσεων στην Αλβανία, θα ενισχύσει την αμοιβαία εμπιστοσύνη και θα φέρει την Αλβανία πλησιέστερα προς την Κοινότητα,

ότι, με την απόφαση 92/482/ΕΟΚ (3), το Συμβούλιο χορήγησε χρηματοπιστωτική ενίσχυση στην Αλβανία ποσού 70 εκατομμυρίων Ecu κατ' ανώτατο όριο, με σκοπό να βοηθήσει τη στήριξη του ισοζυγίου πληρωμών της χώρας αυτής,

ότι, ωστόσο, παρά τη θαρραλέα εφαρμογή από την κυβέρνηση της Αλβανίας των μέτρων προσαρμογής και των διαρθρωτικών μεταρρυθμίσεων, η φάση σταθεροποίησης της οικονομίας δεν έχει τελειώσει- ότι απαιτείται νέα επίσημη ενίσχυση για τη στήριξη του ισοζυγίου πληρωμών και την ενίσχυση των αποθεμάτων της χώρας αυτής,

ότι η Αλβανία είναι μια χώρα με χαμηλό εισόδημα η οποία μπορεί να λάβει δάνεια με πολύ ευνοϊκούς όρους χορηγούμενα από την Παγκόσμια Τράπεζα και το Διεθνές Νομισματικό Ταμείο (ΔΝΤ),

ότι οι αρχές της Αλβανίας ζήτησαν χρηματοπιστωτική ενίσχυση από το ΔΝΤ, τις χώρες της Ομάδας των 24 και την Κοινότητα,

ότι το διοικητικό συμβούλιο του ΔΝΤ ενέκρινε, στις 14 Ιουλίου 1993, τις πρώτες ετήσιες συμφωνίες στα πλαίσια του ενισχυμένου μηχανισμού διαρθρωτικής προσαρμογής που καλύπτει μια τριετή περίοδο- ότι η Ομάδα των 24 δέχθηκε να εξετάσει τη χορήγηση συμπληρωματικής χρηματοπιστωτικής ενίσχυσης, ιδίως με τη μορφή δωρεών ή δανείων με ευνοϊκούς όρους,

ότι, παρά τη χρηματοδότηση που θα μπορούσε να χορηγήσει το ΔΝΤ, η Παγκόσμια Τράπεζα και οι επίσημοι διμερείς πιστωτές, εναπομένει ένα υπόλοιπο προς χρηματοδότηση ύψους 72 εκτομμυρίων δολαρίων ΗΠΑ περίπου που πρέπει να καλυφθεί ούτως ώστε να ενισχυθούν τα αποθέματα της Αλβανίας και να αποφευχθεί μια νέα συμπίεση των εισαγωγών, που θα μπορούσε να θέσει σε κίνδυνο την επίτευξη των στόχων που περιέχονται στις μεταρρυθμιστικές προσπάθειες της κυβέρνησης,

ότι η Επιτροπή, υπό την ιδιότητά της του συντονιστή της ενίσχυσης που παρέχει η Ομάδα των 24, κάλεσε τις χώρες αυτές να χορηγήσουν χρηματοπιστωτική ενίσχυση στην Αλβανία με ιδιαίτερα ευνοϊκούς όρους, προκειμένου να στηρίξουν τις προσπάθειες προσαρμογής και μεταρρυθμίσεων της χώρας αυτής,

ότι, λαμβάνοντας υπόψη την οικονομική και δημοσιονομική κατάσταση της Αλβανίας, η εν λόγω χρηματοπιστωτική συνδρομή για τη στήριξη του ισοζυγίου πληρωμών της χώρας αυτής θα πρέπει να λάβει τη μορφή δωρεών,

ότι η Επιτροπή θα πρέπει να διαχειρίζεται τη δωρεά της Κοινότητας,

ότι, για τη θέσπιση της παρούσας απόφασης, η συνθήκη δεν προβλέπει άλλες εξουσίες δράσης, εκτός από εκείνες που ορίζονται στο άρθρο 235,

ΑΠΟΦΑΣΙΖΕΙ:

Άρθρο 1

1. Η Κοινότητα χορηγεί στην Αλβανία μακροοικονομική ενίσχυση ποσού 35 εκατομμυρίων Ecu κατ' ανώτατο όριο υπό μορφή δωρεάς, με σκοπό να βοηθήσει τη στήριξη του ισοζυγίου πληρωμών και την ενίσχυση των αποθεμάτων της χώρας αυτής.

2. Η Επιτροπή διαχειρίζεται τη δωρεά αυτή σε στενή συνεννόηση με τη Νομισματική Επιτροπή και κατά τρόπο που συμβιβάζεται με κάθε συμφωνία που συνάπτεται μεταξύ του ΔΤΝ και της Αλβανίας.

Άρθρο 2

1. Η Επιτροπή εξουσιοδοτείται να διαπραγματευθεί με τις αλβανικές αρχές, μετά από διαβούλευση με τη νομισματική επιτροπή, τους όρους της οικονομικής πολιτικής που θα συνοδεύουν τη δωρεά. Οι όροι αυτοί πρέπει να διαβιβάζονται με τις συμφωνίες που αναφέρονται στο άρθρο 1, παράγραφος 2 και με τις συμφωνίες που συνάπτονται από την Ομάδα των 24.

2. Η Επιτροπή, σε συνεργασία με τη νομισματική επιτροπή και σε στενό συντονισμό με την Ομάδα των 24 και με το ΔΤΝ, εξετάζει περιοδικά κατά πόσον η οικονομική πολιτική της Αλβανίας συμφωνεί με τους στόχους της δωρεάς και εάν πληρούνται οι όροι από τους οποίους συνοδεύεται.

Άρθρο 3

1. H δωρεά τίθεται στη διάθεση της Αλβανίας σε δύο δόσεις. Υπό την επιφύλαξη του άρθρου 2 παράγραφος 1, μία πρώτη δόση εκ 15 εκατομμυρίων Ecu θα καταβληθεί εάν η εξαμηνιαία εξέταση της πρώτης ετήσιας συμφωνίας η οποία έχει συναφθεί στα πλαίσια του ενισχυμένου μηχανισμού διαρθρωτικής προσαρμογής μεταξύ της Αλβανίας και του ΔΤΝ είναι ικανοποιητική. Η εκταμίευση της δεύτερης δόσης θα γίνει το ενωρίτερον το τέταρτο τρίμηνο του 1994, υπό την επιφύλαξη του άρθρου 2 παράγραφος 2 και εφόσον διαπιστωθεί ικανοποιητική πρόοδος όσον αφορά την εφαρμογή από την Αλβανία της συμφωνίας που έχει συναφθεί στα πλαίσια του ΕΜΔΠ.

2. Τα κεφάλαια καταβάλλονται στην Εθνική Τράπεζα της Αλβανίας.

Άρθρο 4

Τουλάχιστον μια φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση, στην οποία περιέχεται αξιολόγηση, σχετικά με την εφαρμογή της παρούσας απόφασης.

Βρυξέλλες, 28 Νοεμβρίου 1994.

Για το Συμβούλιο

Ο Πρόεδρος

K. KINKEL

(1) ΕΕ αριθ. C 112 της 22. 4. 1994, σ. 10.

(2) ΕΕ αριθ. C 205 της 25. 7. 1994, σ. 533.

(3) ΕΕ αριθ. L 287 της 2. 10. 1992, σ. 25.